|  |
| --- |
| Tlačová správa |

**Deň bielej palice priniesol prekvapujúce výsledky**

**Pri príležitosti Svetového dňa bielej palice dnes zorganizovala Únia nevidiacich a slabozrakých Slovenska (ÚNSS) v spolupráci s Prezídiom Policajného zboru dopravno-preventívnu akciu Deň bielej palice. V Bratislave a Banskej Bystrici sa so zástupcami Mestskej polície (MsP) pozreli aj na architektonické bariéry. Výsledky prekvapili. Niektoré kraje si polepšili, iné sa zhoršili.**

Cieľ 13. ročníka Dňa bielej palice ostal nezmenený – upozorniť verejnosť, no najmä vodičov, na chodcov s bielou palicou, a tým zvyšovať ich bezpečnosť v cestnej premávke. „Pre človeka so zrakovým postihnutím je dôležité cítiť sa v uliciach a pri prechádzaní cez priechod bezpečne. V rámci našej odbornej práce sa usilujeme o to, aby sme klientov na možné nástrahy pri pohybe v uliciach dostatočne pripravili, ale veľmi dôležitá je spolupráca verejnosti, v tomto prípade rešpektujúcich a informovaných vodičov,“ hovorí **Ivana Frčová, koordinátorka Dňa bielej palice**.

Do dopravno-preventívnej akcie bolo zapojených 35 miest a 39 priechodov, na ktorých boli figuranti ÚNSS i hliadky dopravnej polície. „Som veľmi rád, že sme sa mohli opäť zapojiť do spoločnej aktivity s Úniou nevidiacich a slabozrakých Slovenska. Verím, že sme pomohli nielen vodičom, ktorým sme pripomenuli, ako reagovať na chodca s bielou palicou, ale zároveň ponúkli nevidiacim a slabozrakým príležitosť hovoriť o svojich potrebách, stať sa na chvíľu súčasťou nášho tímu a možno i zažiť niečo nové,“ hovorí **plk.** **Tomáš Vrábel, riaditeľ Odboru dopravnej polície Prezídia policajného zboru**.

Celkovo figuranti zaznamenali 4 960 vozidiel. 4 015 vodičov na signál nevidiaceho zastavilo a 945 jeho záujem prejsť cez priechod odignorovalo, čo predstavuje 19,1 %. „Zaznamenali sme aj milé rekordy, v Žiline, Myjave či Senici nezastavili iba dvaja vodiči. Všetci ostatní reagovali na chodca s bielou palicou s veľkým rešpektom. Na druhej strane, kolegyňa zo Spišskej Novej Vsi bola síce spokojná, že gro vodičov na signál nevidiaceho zastavilo, ale vodiči, ktorých policajná hliadka odstavila a upozorňovali ich na chybu, boli veľmi arogantní. Poväčšine však kolegovia a kolegyne hodnotia akciu veľmi dobre, vodiči vedeli správne reagovať, čo nás teší,“ dopĺňa Ivana Frčová.

Štatisticky skončili jednotlivé kraje s nasledovnými výsledkami:
V **Banskobystrickom kraji** nezastavilo 25,5 % vodičov. **Bratislavský kraj** si výrazne polepšil. Tohto roku figuranti zaznamenali len 14,2 % vodičov, ktorí nereagovali na signál nevidiaceho, v minulom roku to bolo až 27,2 % vodičov. Aj zástupcovia **Trnavského kraja** boli spokojní, pretože na signál figuranta nereagovalo len 11,7 % vodičov, kým v uplynulom roku to bolo 26,2 %. **Košický kraj** skončil s výsledkom 27,6 % oproti minuloročným 25,2 %. Zhoršenie zaznamenal aj kraj **Nitriansky**. Kým v minulom roku nezastavilo na signál figuranta len 7,1 % vodičov, tohto roku to bolo až 14,1 %. Nelichotivé štatistiky dosiahol i **Prešovský kraj**, a to 28,5 %. Pričom v minulom roku zaregistrovali 19,7 % vodičov. V **Trenčianskom kraji** nezastavilo figurantom 13 % vodičov, v minulom roku 13,7 %. **Žilinský kraj** tohto roku dosiahol výsledok 10,7 %, kým v minulom roku na signál figurantov nereagovalo 13,8 % vodičov. „Výsledky tohtoročného Dňa bielej palice potvrdzujú, že väčšina vodičov je informovaná, čo je potešujúce. Zároveň je dôležité, aby sa v preventívnych aktivitách pokračovalo, pretože neustále pribúdajú noví vodiči, ľudia sú voči sebe ľahostajnejší, treba im z času na čas niektoré dôležité pravidlá pripomenúť,“ uzatvára plk. Tomáš Vrábel.

## Bariéry v uliciach Bratislavy a Banskej Bystrice

Po pandemickej prestávke sa v rámci Dňa bielej palice vrátila aj druhá línia aktivity, a tou je mapovanie porušovania Vyhlášky č. 532/2002 Z. z. Hliadky Mestskej polície v Bratislave i Banskej Bystrici sa zamerali na prekážky na reliéfnych orientačných prvkoch, teda tzv. umelých vodiacich líniách, varovných a signálnych pásoch v uliciach i obchodných centrách. „Spoluprácu s Mestskou políciou v Banskej Bystrici sme realizovali tohto roku po prvýkrát a veľmi úspešne. Jedným z častých problémov bolo umiestnenie reklamných pútačov, či stojanov s tovarom priamo na vodiacej línii alebo v jej tesnej blízkosti. Majiteľov prevádzok sme poučili a vysvetlili im, že pre ľudí s bielou palicou znamenajú problém v bezpečnej a plynulej chôdzi. Niektorí okamžite zareagovali a reklamný pútač odstránili. Samozrejme, boli aj takí, ktorí vyjadrili nesúhlas, alebo by situáciu radi riešili aj okamžite, ale nemali oprávnenie. Veľká väčšina však reagovala s pochopením, čo nás potešilo,“ vysvetľuje Ivana Frčová, koordinátorka Dňa bielej palice.

Pracovníci ÚNSS a MsP hlavného mesta SR Bratislavy boli spoločne v uliciach metropoly Slovenska už po tretíkrát. Aj tohto roku zaznamenali predovšetkým množstvo problematicky zaparkovaných vozidiel. „Mestské policajtky a policajti sa, žiaľ, pravidelne stretávajú s porušovaním pravidiel cestnej premávky a ľahostajnosťou ľudí k potrebám a obmedzeniam iných. Aj dnes sme museli množstvo vodičov upozorniť a vysvetliť im, prečo nie je vhodné parkovať na vodiacich líniách, v pešej zóne, či na chodníkoch,“ vysvetľuje **Barbora Krajčovičová, hovorkyňa Mestskej polície hlavného mesta SR Bratislavy**. Veľkým problémom mnohých miest, Bratislavu nevynímajúc, sú aj nesprávne zaparkované kolobežky. „Radi by som vyzvali verejnosť k vzájomnej ohľaduplnosti, aby dbali na bezpečnosť iných a nevytvárali chodcom zbytočné prekážky. Taktiež užívateľov zdieľaných kolobežiek, aby ich zaparkovali na určené miesta. Pokiaľ sa staráte o predajňu alebo inú prevádzku, nedávajte pútače na vodiace línie a umiestňujte ich na bezpečné miesto,“ dodáva B. Krajčovičová.

Partner: **Nadácia Allianz**

Mediálny partner: **Zelená vlna RTVS**

**Únia nevidiacich a slabozrakých Slovenska** je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 2 800 členov združených v 52 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. [www.unss.sk](http://www.unss.sk)

**Kontakt:**

Eliška Fričovská, PR manažérka ÚNSS

Tel.: 02/69 20 34 21, 0911 496 629

e-mail: fricovska@unss.sk